අද පාර්ලිමේන්තුවේ දී මෙම සිදුවීම පිළිබඳ ව දෙමළ සන්ධාන පාර්ලිමේන්තු මන්ත්‍රී ගජේන්ද්‍රකුමාර් පොන්නම්බලම් නැගූ ප්‍රශ්නයකට පිළිතුරු දෙමින් අලි සබ්රි අමාත්‍යවරයා කියා සිටියේ, මෙම සිද්ධීන් කොන්දේසි විරහිත ව හෙළා දකින අතර එය කිසිසේත් සිදු නො විය යුත්තක් ලෙස තමන් සලකන බවයි.එමෙන්ම මෙම සිද්ධිය සම්බන්ධයෙන් මේ වනවිටත් අපරාධ පරීක්ෂණ දෙපාර්තමේන්තුව සහ මානව හිමිකම් කොමිසම ස්වාධීන පරීක්ෂණ දෙකක් සිදු කරන බවත් එම පරීක්ෂණයන්ට අමතර ව විශ්‍රාමලත් ශ්‍රේෂ්ඨාධිකරණ විනිසුරුවරයෙකු යටතේ නව වාර්තාවක් කැඳවීමට සිය අමාත්‍යාංශය තීරණය කර ඇති බවත් අධිකරණ අමාත්‍යවරයා අද පාර්ලිමේන්තුවේ දී පවසා සිටියා.මෙහි දී වැඩිදුරටත් අදහස් දැක් වූ අධිකරණ අමාත්‍යවරයා රාජ්‍ය අමාත්‍ය ලොහාන් රත්වත්තේ මහතා විසින් තර්ජනය කළ බව කියන දෙමළ සිරකරුවන් සහ ඔවුන්ගේ පවුලේ සාමාජිකයන් හට සිය කනගාටුව ප්‍රකාශ කළ අතර, අදාළ සිදුවීමට ලක් වූ සිරකරුවන්ගෙන් සමාව ද අයැද සිටියා.මෙම සිද්ධියෙන් පසු රාජ්‍ය අමාත්‍ය ලොහාන් රත්වත්තේ සිද්ධීන් දෙකෙහි වගකීම භාරගෙන තමන් දැරූ බන්ධනාගාර කළමනාකරණ හා සිරකරුවන් පුනරුත්ථාපන රාජ්‍ය අමාත්‍ය ධුරයෙන් පමණක් ඉල්ලා අස් වුණා.